বরিশাল, ২৬ জুন (শীর্ষ নিউজ ডটকম): বিএনপির কেন্দ্রীয় মৎস্যজীবী সম্পাদক ও সদ্য অনুমোদিত বরিশাল জেলা কমিটির সভাপতি আহসান হাবিব কামালের গাড়িবহরে আজ রোববার বিকেলে শহরতলীর কাশিপুর বাজারে দুর্বৃত্তরা হামলা চালিয়েছে। হামলাকারীরা গাড়িবহরের একটি মোটরসাইকেল পুড়িয়ে দিয়েছে। এতে বিএনপির ৫ নেতাকর্মী আহত হয়েছেন। এদের মধ্যে গুরুতর আহত এক শ্রমিক নেতাকে আশঙ্কাজনক অবস্থায় বরিশাল শের-ই-বাংলা মেডিকেল কলেজ হাসপাতালে ভর্তি করা হয়েছে। বাকিরা প্রাথমিক চিকিৎসা নিয়েছেন। এ  ঘটনায় বিএনপির বিবদমান ২ গ্রুপের মধ্যে টানটান উত্তেজনা বিরাজ করছে।  জানা গেছে, বিএনপির ভারপ্রাপ্ত মহাসচিব মির্জা ফখরুল ইসলাম আলমগীর সম্প্রতি বরিশাল জেলা বিএনপির সভাপতি পদে বিসিসির সাবেক মেয়র আহসান হাবীব কামাল ও সাধারণ সম্পাদক পদে সাবেক এমপি বিলকিস আক্তার জাহান শিরীনকে অনুমোদন দেন। এরপর থেকে বিএনপির কেন্দ্রীয় সাংগঠনিক সম্পাদক মহানগর শাখার সভাপতি এমপি মজিবর রহমান সরোয়ার সমর্থকরা কামাল-শিরীন নেতৃত্বাধীন কমিটি বাতিলের দাবিতে নগরীতে বিক্ষোভ সমাবেশ পালন করে আসছে।  আজ রোববার রাজধানী ঢাকা থেকে সড়ক পথে  বরিশালে ফেরার পথে বিকেল ৪টায় বরিশাল-ঢাকা মহাসড়কের কাশিপুর বাজার নামক স্থানে কামাল ও শিরীনের গাড়িবহরে দুর্বৃত্তরা ইট-পাটকেল নিক্ষেপ করে হামলা চালায়। এ সময় তারা বাকেরগঞ্জ বিএনপি নেতা খলিলুর রহমানের মোটরসাইকেল বহরের একটি মোটরসাইকেল পুড়িয়ে দেয়। এরপর কামাল সমর্থকরা পাল্টা প্রতিরোধ গড়ে তুললে হামলাকারীরা সটকে পড়ে। হামলায় গুরুতর আহত হয়ে শেবাচিম হাসপাতালে চিকিৎসাধীন রয়েছে নগরীর ২৬নং ওয়ার্ড শ্রমিকদলের সাধারণ সম্পাদক আবু হানিফ মলি্লক। এছাড়া লিটন হাওলাদার, গফফার মোল্লা, কাদের মৃধা, কালাম হাওলাদার আহত হয়েছেন।  এদিকে,  আহসান হাবীব কামাল শীর্ষ নিউজ ডটকমকে জানিয়েছেন, হামলার ঘটনাটি নিন্দনীয়। আমার রাজনীতির পারফরমেন্সে ঈর্ষান্বিত হয়ে এ হামলার ঘটনা ঘটতে পারে। তিনি বলেন, প্রশাসনের উচিত হামলাকারীদের চিহ্নিত করে দৃষ্টান্তমূলক শাস্তির ব্যবস্থা করা।  (শীর্ষ নিউজ ডটকম/এজে/আরআর/সস ২০.২১ঘ.)